Komisijos tarnybų darbinis dokumentas - Lydimasis dokumentas Pasiūlymas dėl Europos parlamento ir Tarybos reglamento dėl pėsčiųjų ir kitų pažeidžiamų eismo dalyvių apsaugos - Poveikio vertinimo santrauka {KOM(2007)560 galutinis SEK(2007)1244} /* SEK/2007/1245 galutinis */





[pic] | EUROPOS BENDRIJŲ KOMISIJA | Briuselis, 3.10.2007 SEK(2007) 1245 KOMISIJOS TARNYBŲ DARBINIS DOKUMENTAS Lydimasis dokumentas Pasiūlymas dėl EUROPOS PARLAMENTO IR TARYBOS REGLAMENTO dėl pėsčiųjų ir kitų pažeidžiamų eismo dalyvių apsaugos Poveikio vertinimo santrauka {KOM(2007)560 galutinisSEK(2007)1244} 2003 m. lapkričio 17 d. Europos Parlamento ir Tarybos direktyva 2003/102/EB[1] yra susijusi su pėsčiųjų ir kitų pažeidžiamų eismo dalyvių apsauga prieš ir susidūrus su motorine transporto priemone. Priimdami šią direktyvą Taryba ir Parlamentas pripažino, kad reikia nuodugniai išnagrinėti reikalavimus, kurie buvo nustatyti pagal antrąjį etapą, atsižvelgiant į jų įgyvendinamumą. Kaip reikalaujama pagal esamos direktyvos 5 straipsnį, buvo atlikta ekonominio pagrįstumo analizė (galimybių studija), kurioje nustatyta, kad dabartinių II etapo reikalavimų, kurie turi būti įvykdyti iki 2010 m., techniškai įvykdyti neįmanoma. Galimybių studijoje taip pat nagrinėtas galimas aktyviųjų saugos sistemų, kurios galėtų būti parengtos naudojimui per būtiną laikotarpį, naudojimas. Tokiomis aplinkybėmis buvo nustatyta, kad pagalbinės stabdymo sistemos yra tinkama technologija, kurią galima nedelsiant naudoti. Buvo nustatytos penkios galimybės, kurias numatyta išsamiau nagrinėti, siekiant atsižvelgti į II etapo reikalavimų techninio įgyvendinamumo klausimus. Tačiau ne visos galimybės atitinka 5 straipsnio 1 dalies reikalavimus užtikrinti, kad pakeisti reikalavimai būtų „bent lygiaverčio veiksmingumo“. Minėtos galimybės yra šios: - šiuo metu nesiimti jokių veiksmų reikalavimams įgyvendinti, galbūt nukelti taikymo terminus, kad būtų daroma pažanga, ir tęsti techninės pažangos stebėseną su galimybe vėliau iš dalies pakeisti esamą direktyvą, - iš dalies pakeisti II etapo pasyviųjų saugos priemonių reikalavimus atsižvelgiant į pramonės pasiūlymą dėl įgyvendinamumo užtikrinimo, - atlikti nedidelius II etapo pasyviųjų saugos priemonių reikalavimų pakeitimus atsižvelgiant į ankstesnius nepriklausomo konsultanto rengiant ekonominio pagrįstumo analizę pateiktus pasiūlymus, - atlikti reikšmingesnius II etapo pasyviųjų saugos priemonių reikalavimų pakeitimus atsižvelgiant į II etapo įgyvendinamumo tyrimo rezultatus, - nustatyti II etapo pasyviųjų saugos priemonių reikalavimų pakeitimus atsižvelgiant į II etapo įgyvendinamumo tyrimo rezultatus, ir reikalauti, kad būtų naudojamos papildomos aktyviosios saugos sistemos siekiant užtikrinti, kad nebūtų sumažintas numatytas saugos lygis. Komisija mano, kad penktoji galimybė yra tinkamiausia, nes ją galima įgyvendinti, be to, pagal ją numatomas atitinkamas ar net geresnis saugos lygis, palyginti su dabartiniu pasiūlymu. Dėl to, ir kaip numatyta Komisijos komunikate CARS 21[2], naujame pasiūlyme numatyta derinti aktyviąsias ir pasyviąsias saugos priemones ir, visų pirma, visose susijusiose transporto priemonėse įrengti pagalbinę stabdymo sistemą (PSS). Transporto priemonėje įrengus tokią sistemą galima žymiai sumažinti transporto priemonės stabdymo atstumą avarinėje situacijoje, dėl to, jei nepavyktų iš viso išvengti susidūrimo su pėsčiuoju, tai įvyktų važiuojant daug mažesniu greičiu. Atlikus siūlomo reglamento poveikio vertinimą nustatyta, kad galima tikėtis, jog pažeidžiamam eismo dalyviui užtikrinamas saugos lygis bus nemažesnis arba net didesnis, palyginti su saugos lygiu, kuris užtikrinamas esamos direktyvos antrojo etapo reikalavimais. [1] OL L 321, 2003 12 6, p. 15. [2] Komisijos komunikatas Europos Parlamentui ir Tarybai. Konkurencinga automobilių pramonės reglamentavimo sistema XXI amžiuje. Komisijos pozicija dėl CARS 21 aukšto lygio grupės galutinės ataskaitos. ES augimo ir darbo vietų kūrimo strategijos papildymas {SEC(2007)77} {SEC(2007)78}.